Utlysningen av tilskuddsmidler til feiring av Stemmerettsjubileet 1913-2013

11. juni 2013 er det 100 år siden Stortinget vedtok å innføre allmenn stemmerett for kvinner. For å feire dette, har regjeringen nedsatt en komité (Stemmerettskomiteen) til å lede arbeidet fram mot Stemmerettsjubileet 1913-2013. Sekretariatsfunksjonen er lagt til Barne-, likestillings- og inkluderingsdepartementet (BLD). BLD vil i samarbeid med Stemmerettskomiteen bidra til flere tiltak og arrangementer i jubileumsåret. Det er både ønskelig og nødvendig å involvere andre aktører i feiringen, blant annet for å utvikle og stå ansvarlig for ulike arrangementer, aktiviteter og tiltak. Mange aktører har planer allerede, og departementet åpner derfor nå opp for en utlysning hvor man kan søke støtte til ulike prosjekter. BLD håper med denne utlysningen å bidra til aktiviteter, tiltak og arrangementer i jubileumsåret (2013).

**Formål**

Stemmerettsjubileet skal feire at allmenn stemmerett ble innført i 1913, og da spesielt allmenn stemmerett for kvinner. Formålet med denne utlysningen er å bidra til aktiviteter, tiltak og arrangementer i Stemmerettsjubileet i 2013. Ønsket er å skape økt engasjement rundt viktige fellesverdier vårt demokrati er tuftet på: Stemmerett, likestilling, representasjon og deltakelse. Det er også viktig at midlene går til tiltak og arrangementer hvis deltakere speiler alle som bor i Norge. Det er også et ønske å støtte prosjekter som knyttes an til arrangementer og tiltak som Stemmerettskomiteen arbeider med å gjennomføre.

**Tildelingskriterier**

For BLD og Stemmerettskomiteen vil følgende kriterier være viktige:

* Aktiviteter, tiltak og arrangementer: Vi ønsker søknader på prosjekter som bidrar til økt aktivitet og flere arrangementer og tiltak i jubileumsåret
* Demokratiske fellesverdier: Jubileet skal samle seg om sentrale fellesverdier i vårt demokrati: stemmerett, likestilling, deltakelse og representasjon.
* Jubileet tar utgangspunkt i en historisk hendelse, men skal engasjere i samtid og framtid.
* Det er avgjørende at tiltak og arrangementer er åpen og inkluderende for alle.
* Stemmerettskomiteen legger opp til fire større nasjonale og sektorovergripende arrangementer: Feiring og åpning den 8. mars, Stemmerettsuka 11.-20. juni, Stemmerettskampanjen ca. 1.-10. september og den internasjonale kvinne- og likestillingskonferansen 14.-15. november. Prosjekter som knytter an til og som støtter opp om disse arrangementene, vil bli prioritert.
* ’De fire store’: Stemmerettskomiteen har utpekt fire kvinnesaks- og likestillingspionerer: Camilla Collett, Fredrikke Maria Qvam, Gina Krog og Fernanda Nissen, som skal være bærende profiler i jubileet. Prosjekter knyttet til disse eller andre likestillingspionerer vil bli prioritert.
* Utlysningen vil gjelde tildelinger både for 2012 og 2013. Eventuelle tildelinger i 2013 vil avhenge av midler avsatt til Stemmerettsjubileet over statsbudsjettet og Stortingets godkjenning av dette.
* Tilskuddet skal i utgangspunktet benyttes i tildelingsåret. Tilskudd til aktiviteter og arrangementer som ikke er påbegynt i tildelingsåret, skal returneres.
* BLD har allerede lyst ut midler som var spesielt rettet mot frivillige lag, foreninger, institusjoner og stiftelser for å planlegge lokale tiltak, arrangementer og aktiviteter. Departementet har som intensjon på nytt å utlyse midler til lokale formål i høst, da for aktiviteter i 2013. Dette forutsetter tilslutning fra Stortinget. Departementet oppfordrer derfor spesielt frivillige lag og foreninger til å søke på midler til lokale tiltak for 2013 i utlysningen som vil komme i oktober..
* Eventuelle tilskudd gis etter en helhetlig og skjønnsmessig vurdering med utgangspunkt i de ovenstående kriterier.

**Hvem kan søke?**

BLD på vegne av Stemmerettskomiteen åpner her for bredt anlagte prosjekter ut fra ovenstående kriterier. Det legges derfor ikke noen begrensninger på hvem som kan søke. Støtteberettigede er derfor enkeltpersoner/enkeltmannsforetak, institusjoner og stiftelser, ulike lag, foreninger og organisasjoner, lokale og regionale myndigheter med mer. Disse kan søke støtte til konkrete tiltak, aktiviteter og arrangementer i Stemmerettsjubileet.

**Krav til søknaden: form og innhold**

Det foreligger ingen spesifikke formkrav til søknaden, men vi ønsker at søknaden inneholder følgende:

* en utfyllende prosjektbeskrivelse som definerer prosjektets mål og forventede resultater (om lag 3 sider).
* Det må redegjøres for tidsplan, søknadssum og budsjett.
* Egenfinansiering og ev. annen finansiering må fremkomme av finansieringsplanen.
* Videre må det redegjøres for den faglige kompetansen i styringen av prosjektet.
* Navn og adresse på søker
* Søkers organisasjonsnummer
* Søkers bankkontonummer
* Det vedlegges et søknadsskjema som vi oppfordrer alle til å bruke

**Søknadsfrist**

Søknadsfrist er løpende.

Søknad sendes både i papirutgave og i elektronisk utgave. Undertegnet papirutgave av søknaden sendes til:

Barne-, likestillings- og inkluderingsdepartementet

v/ Stemmerettsjubileet

Postboks 8036 Dep

0030 OSLO

Elektronisk kopi av søknaden sendes til: stemmerettsjubileet@bld.dep.no